**Groeigroepe – Week van Sondag 14 Maart 2021**

**Tema:** **#VolgJesus!**

Ons begin hierdie maand met die **tema: #volgJesus**. ***Wat dit beteken om Jesus te volg in die praktiese werklikheid van elke dag***. Deel van ons jaartema is **#reset:** ***hoe om nuut te begin om Jesus te volg?*** Ons loof die Here dat ons **eredienste op die terrein** weer begin het na die 2de golf van die pandemie. Ons wil met **nuwe asem ’n nuwe begin maak** saam met die Here en met mekaar. **Bid ernstig** saam vir die gemeente in hierdie tyd. **Seënwense** met julle byeenkoms hierdie week.

Ons het Woensdagaand 19:00 weer ’n **digitale oopgroep** met die tema: **“Waarom deel van ’n Kerk wees?”** Ons sal die skakel op die WA-groepe versprei. Julle is welkom as julle as groeigroep by ’n spesifieke tema wil inskakel.

Ons gee weer die **opsomming** van ons **konsultasieproses** vir julle deur om in die groeigroepe te bespreek indien julle dit nog nie gedoen het nie. Die gedagte is dat ons die hele gemeente en al die bedieninge daarvolgens te belyn.

**1. WELKOM \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 10 min**

1. Deel met mekaar hoe dit met julle gaan.
2. Vertel van ’n ervaring waar julle die Here se teenwoordigheid of werk beleef het.

**2. AANBIDDING/GEBEDMOMENT\_\_\_\_\_\_\_\_\_\_\_\_\_\_\_ 6-10 min**

1. Dank die Here vir wat julle gedeel het...
2. Wy julleself en dra die groep se saamwees aan die Here op

**3. WOORD \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 40 min**

1. Deel die **opsomming van die konsultasieproses** uit en laat mense dit rustig deurlees indien julle dit nog nie gedoen het nie.
   1. Wat **tref jou** in die gedeelte en spreek jou aan?
   2. Wat dink jy kan **verander** sodat die gemeente meer in lyn te kom met die visie en roeping wat die Here gegee het?
   3. Wat kan die **gemeente help** om betekenisvolle tree vorentoe te gee?
   4. Hoe kan julle as **groeigroep** meer in lyn kom met die gemeente se pad vorentoe?
   5. Wat se **bydra**e kan julle as **groeigroep** lewer om die gemeente te help om volgens bogenoemde te leef?
2. As daar mense in die groep is wat **Sondag se erediens op die terrein** bygewoon het, laat hulle vertel hoe hulle dit beleef het en wat dit vir hulle beteken het?
3. **Luister na die Woord en lees Markus 8:27-38:**

Markus is die oudste evangelie en word as bron gebruik in die ander evangelies. Dit is volgens tradisie deur Johannes Markus geskryf in ongeveer 65nC aan die Christene in Rome om hulle te bemoedig om Jesus te bly volg ten spyte van moeilik omstandighede en vervolging. Hierdie Christene het geleef in die hoofstad van die heidense Romeinse Ryk. (Lees gerus die inleidende gedeelte van die evangelie in die 2020 nuwe vertaling.)

1. Ons beleef baie keer dat Christene se belydenis en hulle lewe mekaar weerspreek. Vertel van sulke voorbeelde en wat die effek daarvan is op hulle getuienis?
2. Ons lees in Mark 8:27-33 dat Petrus wonderlik bely het dat Jesus die Christus is v29.
   1. In vers 33 hoor ons dat Jesus vir Petrus skerp teregwys dat hy in God se pad staan. Wat is die fout wat Petrus gemaak het?
   2. Op watter wyse kan ons dieselfde fout maak as Petrus? (Ons kan dink ons weet Wie Jesus is en dan in God se pad staan...)
   3. Hoe kan ons probeer om dit te voorkom en hoe kan ons mekaar help om dit te voorkom?
3. Wat beteken dit vir jou om vir Jesus te volg in die harde werklikheid van die lewe? Hoe doen jy dit daagliks?
4. Wat is volgens jou die kenmerke van ’n dissipel van Jesus se lewe en hoe kan dit onderskei word van ‘n blote naam-Christen?
   1. Behoort daar hoegenaamd ’n onderskeid te wees tussen ’n dissipel en ’n Christen?
   2. Wat is die effek daarvan op die getuienis van Christene?
5. Volgens vers 34-38 beteken dit om vir Jesus te volg, die volgende:

Selfverloëning

Kruisdra

Volg/gehoorsaam

Weggee van jou lewe vir die evangelie

Nie skaam vir Jesus

1. Gesels met mekaar wat bogenoemde prakties beteken.
2. Wat se implikasie het dit vir ons lewens in ons huidige situasie in ons land?
3. Deel met mekaar hoe is bogenoemde moontlik en hoe kan ons mekaar daarmee help.

**5. WERKE \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 5 min**

Maak seker dat julle gesels oor hoe julle bogenoemde **prakties kan maak.**

**Gebed:**

* **Dank die Here:**
  + Dat ons kan bely dat Jesus die Christus is en dat ons vir Jesus kan volg.
  + Dat Jesus die moeilike lydingspad vir ons gestap het.
  + Vir die Here se sorg in moeilike tye en dat die pandemie so afgeplat het.
  + Dat ons weer op die kerkterrein eredienste kan hou.
* **Bid:**
  + Dat ons erns sal maak om Jesus werklik te volg.
  + Dat die Here vir ons die genade sal gee om in moeilike tye te volhard en vir Jesus te volg.
  + Dat ons mense sal nooi om Jesus saam met ons te volg.
  + Vir die gemeente se bediening in hierdie spesifieke tyd.
  + Vir die finansiële voorsiening van die gemeente.